SL Uradni list Evropske unije C 234/15

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 234/07

Ta objava daje pravico do ugovora na podlagi člena 7 Uredbe (ES) št. 510/2006. Izjavo o ugovoru mora Evropska komisija prejeti v šestih mesecih od dneva te objave.

POVZETEK

UREDBA SVETA (ES) št. 510/2006

„NIEHEIMER KÄSE“

ES št. DE-PGI-0005-0530-14.03.2006

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Bundesministerium der Justiz Naslov: Mohrenstrasse 37 10117 Berlin DEUTSCHLAND Tel. +49 3020259333 Faks +49 3020258251 E-naslov: —

2. Vlagatelj:

Naziv: Verein Schutzgemeinschaft Nieheimer Käse Naslov: c/o Käserei Pott Untere Mauerstrasse 32 33039 Nieheim DEUTSCHLAND Tel. +49 5274472 Faks +49 5274953778 E-naslov: menne.thomas.nieheim@t-online.de Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3: Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Nieheimer Käse“

4.2 Opis:

„Nieheimer Käse“ je manj masten in beljakovinsko bogat sir iz kislega mleka.

Zunanji videz: Po videzu je gladek in raven ter rumenkaste do sivozelene barve. Sir je lahko obložen z listi hmelja (v tem primeru se opisu doda ustrezen zaznamek).

Notranjost: V prerezu je površina gladka, zaprta in enakomerno obarvana ter lahko vsebuje tudi kumino. Če kakšen del sira ni dozorel, izgled ni tak, kot bi moral biti. Testo sira je lahko različno, primerno za rezanje ali strganje.

Vonj in okus: Okus je čist, oster, pikanten, z noto kumine.

Oblika, velikost in teža: Značilno za sir je, da se proizvaja v obliki valja, ki ima premer med 4 in 4,5 cm, je visok od 2 do 2,5 cm ter tehta med 32 in 37 g. Možna so tudi odstopanja.

Sestava: „Nieheimer Käse“ se proizvaja iz skute iz posnetega mleka in kuhinjske soli, v prodaji pa so na voljo variacije med sirom, primernim za rezanje in sirom, primernim za strganje. Lahko vsebuje tudi kumino. Pri zorenju se vsebnost vode zmanjšuje in sestavine ustrezno variirajo.

Zato se sestava in sestavine sira „Nieheimer Käse“ določijo po parametrih za skuto iz kislega mleka, ki je osnovni proizvod. Uporablja se nemastna skuta iz kislega mleka, pri kateri je vsebnost suhe snovi najmanj 33 %, pH-vrednost med 3,9 in 4,3 ter vsebnost maščobe v sveži masi manj kot 1 %. Pri končnem proizvodu to pomeni, da je npr. pri vsebnosti suhe mase od 45 do 46 % (čvrsto stanje) vsebnost maščobe v suhi masi (očiščeno) pribl. od 1,5 do 1,6 %. Vsebnost maščobe (metoda Schmid-Bondsynski-Ratzlaff) je tako približno 0,7 %. Vsebnost suhe snovi pri siru, primernem za strganje, je približno 60 % in več. Pri uporabi zgoraj opisane suhe skute je vsebnost maščobe v siru „Nieheimer Käse“, pripravljenem za prodajo, vedno manj kot 1 %.

Zorenje sira „Nieheimer Käse“ temelji izključno na kulturi bakterij in kvasovk kisle skute, brez dodatka drugih kultur zorenja. Po tem se „Nieheimer Käse“ razlikuje od drugih sirov iz kislega mleka.

4.3 Geografsko območje:

Območje proizvodnje sira „Nieheimer Käse“ je območje občine Nieheim.

Mleko in suha skuta, ki se uporabljata, lahko izvirata iz drugih geografskih območij.

4.4 Dokazilo o poreklu:

Obratovodja ali delavec, ki je pristojen za zagotavljanje kakovosti, ali njegov namestnik ob prejemu v proizvodnem obratu preveri sestavine, potrebne za proizvodnjo sira „Nieheimer Käse“, in jih zapiše na sezname. Poleg tega se za vsak prejem hranijo dobavnice. Pri dobavi gotovih proizvodov se glede na podatke na dobavnicah lahko določijo vse zadevne surovine.

Označba z ustreznim znakom, iz katere je razvidno dokazilo o poreklu (označba šarže proizvodnje), se pri označevanju proizvodov nalepi na embalažo oz. doda na spremni dokument proizvodov. Pri označbi šarže oz. serije sira „Nieheimer Käse“ šarža pomeni dan proizvodnje.

4.5 Metoda pridobivanja:

Sir se proizvaja iz suhe skute (narejene doma ali kupljene), ki ustreza naslednjim merilom kakovosti: vsebnost suhe snovi najmanj 33 %, pH-vrednost med 3,9 in 4,3, vsebnost maščobe v sveži masi manj kot 1 %. Suha skuta se v celoti pridobiva iz kravjega mleka. Najprej se v strojčku za mletje na drobno zmelje in razporedi v posode. Nato se ta skutina masa postavi v prostor za zorenje. Zorenje traja od tri do pet dni, odvisno od temperature in vlažnosti zraka. Skuta je dozorela, ko je masa rumenkaste barve. Osebe, ki so za to odgovorne, z organoleptičnim ocenjevanjem določijo pravi trenutek za nadaljnjo predelavo. Masi se doda kuhinjska sol (2,5–3,5 %) in eventualno kumina (0,01–0,03), nato pa se vse skupaj meša toliko časa, da nastane enakomerna zmes. Sirna masa se oblikuje v zvitke s premerom od 4,0 do 4,5 cm in s sirarsko harfo nareže na kose, široke od 2,0 do 2,5 cm. Valjasti sirčki se posamezno naložijo na deske za sir, da se ohladijo. Nato se sir zapakira tako, da lahko zrak kroži, saj samo tako lahko sir diha in se počasi suši. Pakiranje se lahko zaključi z dodatno zaščitno plastjo hmelja. V tem primeru se k embalaži oziroma odpremi doda ustrezen zaznamek.

4.6 Povezava z geografskim območjem:

Mleko se sesiri na soncu ali v bližini vira tiplote. Ob skupnem delovanju toplote in mlečnokislinskih bakterij so prvi siri iz kislega mleka v Nemčiji nastali že v času pred našim štetjem. Siri iz kislega mleka so ena izmed redkih iznajdb „pranemškega“ sirarstva. V številnih pokrajinah v Nemčiji ima proizvodnja različnih sirov iz kislega mleka dolgo tradicijo. Na območju Nieheima je sir „Nieheimer Käse“ nastal kot lokalna specialiteta že na začetku 19. stoletja, od drugih vrst sirov iz kislega mleka pa se razlikuje po načinu proizvodnje in zorenja.

„Nieheimer Käse“ je zelo cenjena tradicionalna regionalna specialiteta, ki je dobro poznana tudi zunaj regije. Proizvodnja sira „Nieheimer Käse“ temelji na večstoletnih metodah kmečke proizvodnje sira v Nieheimu in okolici. Tradicionalni recepti in izkušnje v domači proizvodnji sira so se prenašali iz roda v rod. Bistvenega pomena je poseben način proizvodnje, pri katerem se suha skuta najprej zmelje, nato zori v posodah, in se šele na koncu oblikuje. Do danes ohranjena tradicija sira v Nieheimu pride do izraza tudi na sejmih sira, ki jih tam redno prirejajo že od 20-ih oziroma 30-ih let. Že leta 1857 je sir iz Nieheima opisan v kmetijskem časopisu za Vestfalijo-Lippe („Landwirtschaftliche Zeitung für Westfalen-Lippe“), kjer hvalijo njegovo visoko kakovost (prim. Landwirtschaftliche Zeitung für Westfalen-Lippe; XIV 1857; stolpec 179–181: Die Käsefabrikation auf Gut „Externbrock“ bei Nieheim in Westfalen).

Več informacij o siru „Nieheimer Käse“ najdete v priročniku o umetnosti sirarstva („Handbuch der Käsereitechnik“, H. von Klenze; Verlag M. Heinsius; 1884, od strani 586 dalje), kjer je navedeno, da „Nieheimer Käse“ izvira iz okolice mesta Nieheim v Vestfaliji. Die Warte (št. 5/1934, Georg Hilka „Aus der heimischen Wirtschaft: Die Zubereitung des weit bekannten Nieheimer Käse“) piše o tem, da je „Nieheimer Käse“ lokalni proizvod iz Nieheima, ki obstaja že več stoletij. Molkerei- und Käsereizeitung (Hildesheim, 5/1965, Seite 173) navaja, da je proizvodnja sira „Nieheimer Käse“ osredotočena zlasti na mesto Nieheim in njegovo okolico.

4.7 Nadzorni organ:

Naziv: Landesamt für Ernährungswirtschaft und Jagd Nordrhein-Westfalen Naslov: Postfach 30 06 51 40406 Düsseldorf DEUTSCHLAND Tel. +49 23613050 Faks +49 23613053215 E-naslov: poststelle@lanuv.nrw.de

4.8 Označevanje:

—